জল্পনার অবসান। ৪৮ দল নিয়েই ২০২৬ বিশ্বকাপ হতে চলেছে। মঙ্গলবার জুরিখে ফিফা কাউন্সিলের বৈঠকে সর্বসম্মতিক্রমে এই প্রস্তাব পাস হয়ে গিয়েছে।
আর্থিক কেলেঙ্কারিতে আক্রান্ত ফিফা’র স্বচ্ছতা ফেরাতে এবং তারই সঙ্গে বিশ্বফুটবলের প্রসার ঘটাতে ৪৮ দলের বিশ্বকাপ আয়োজনের প্রস্তাব দিয়েছিলেন নতুন প্রেসিডেন্ট জান্নি ইনফান্তিনো। মঙ্গলবার সেই প্রস্তাব সর্বসম্মতিক্রমে গৃহীত হওয়ার পর খুশি ইনফান্তিনো। তিনি বলেছেন, ‘‘আমরা এখন একবিংশ শতাব্দীতে বাস করছি। তাই আমার মনে হয়েছে ফুটবলকেও একুশ শতকের উপযোগী করা তোলা প্রয়োজন।’’ আরও বলেছেন, ‘‘আমার বিশ্বাস, ৪৮ দলের বিশ্বকাপ ভবিষ্যতে ফুটবলকে নতুন মাত্রা দেবে। পাশাপাশি এই খেলার সঙ্গে ক্রীড়াপ্রেমী মানুষের আত্মিক যোগযোগও আরও নিবিড় হবে।’’
২০২৬ বিশ্বকাপ হতে চলেছে ৮০ ম্যাচের। মোট ৪৮টি দলকে ১৬টি গ্রুপে ভাগ করা হবে। প্রত্যেক গ্রুপে থাকবে তিনটি করে দল। গ্রুপের প্রথম দুইটি দল ৩২ দলের নক-আউট পর্বে যাবে। ইনফান্তিনো’র কথায়, ‘‘ ফুটবল এখন আর শুধুমাত্র ইউরোপ অথবা লাতিন আমেরিকার মধ্যে সীমাবদ্ধ থাকবে না। তা প্রকৃত অর্থে হবে গোটা পৃথিবীর।’’
ফিফা প্রেসিডেন্ট মুখে যাই বলুন, নতুন এই উদ্যোগের পিছনে রয়েছে আর্থিক মুনাফা বাড়ানোর প্রশ্নও। ফিফার নিজেদের গবেষণা অনুযায়ী, ৩২ দল থেকে ৪৮ দলের বিশ্বকাপ হলে ভারতীয় মুদ্রায় আর্থিক মুনাফার পরিমাণ দাঁড়াবে ৪,৩১৬ কোটি টাকা। এই বিপুল আর্থিক সমৃদ্ধির সম্ভাবনাকে হাতছাড়া করতে রাজি ছিলেন না ফিফার নতুন প্রেসিডেন্ট।
মঙ্গলবার সাংবাদিক বৈঠকে আর্থিক মুনাফার বিপুল বৃদ্ধি নিয়েও প্রশ্ন করা হয়েছিল ইনফান্তিনো’কে। তিনি বলেছেন, ‘‘অবশ্যই মুনাফা বৃদ্ধির দিকে নজর রাখতে হবে। তবে সেটাই শেষ কথা নয়। আমরা ফুটবলের মান বাড়ানোর সঙ্গে সার্বিকভাবে প্রতিদ্বন্দ্বিতার মানকেও উন্নত করতে চাই।’’